Колорадуллал гъангъаратIи – хъудугьул душман\nХъуруннай, ахъуву, дачардай жура дугьаймуниву ца яла агьамсса кIану бугьлай бур нувщул, амма му ххяххан баврицIун диялсса дайшишру дуллай бур колорадуллал гъангъаратIул. Архсса Амерканава жучIанма бувкIсса зиянчитал бат буван ишла дувайсса химиялул сурсат­ругу чIярур, амма ми тара-тагу дагьлай дур жулла ссупрардайн, жула цIуллу-сагъшиврунгу хъунмасса зарал биян буллай. Къачанни инсаннал цIуллу-сагъшиврун зарал къабиянсса куццуй нувщул (мукунна бадиржандалул, помидорданул) бакIлахъия ласаврицIун кабакьу буллалисса халкьунналми дарманнугу.\nДнепропетровскалий «Гьанна» цIанилусса ттучандалул заказрайну дурну дур колорадуллал гъангъаратIунсса укун­сса гьайкал. Ххарину бур гъангъаратIи цищава щала Европа ва бачIи Азия ясир буван шаврия\nЦиванни захIматсса ва зиянчи ухлаган ан?\nЦалчин, Американаву чIя­вухьурчагу, жулламур материк­рал тIабиаьтраву ва щулгъилул душмантал хъинну чансса бу­сса бур.\nКIилчин, мунин лувгъи хъанансса шартIругу къулайсса дур – гъинтнил дянив колорадуллал гъангъаратIул 350-нния 1000-ннийн дияннинсса ккунукру дичайсса дур. КIилчин, колорадуллал гъангъаратIул бухIайсса бур хъунмасса хIаллайсса ккаши ва муния махъгума цIуллу-цIакьсса оьрчIру дуккан дувайсса дур.\nШамилчин, вайннуща ацIрахъул километрардайсса манзил битан бюхъайсса бур. Мукьилчин, цал архIал аьрщарал хъунмасса кIанттай дуван бюхълай бакъар вай бат буван­сса давуртту, мунияту ца кIанай марцI бувну махъ цамур кIаная левххун букIлай бур гиккун цIунилгу.\nБердянск шагьрулий дацIан дурсса колорадуллал гъангъаратIи батIлатIисса дачниктурансса гьайкал\nВайннуву яла хьхьичIа­вамурну ва вихшала дишинмурну бур гъангъаратIив ва миннул ккунукру дирчусса нувщул чIапIив канил батIаймур кьяйда. Мигу жулва инсантурал батIай навт бусса банкалувун ягу бад­ралувун. Навтлил кьанкь къа­ххирасса иш бухьурча, навтлин кIанай цIил аьнтсса щин ишла дуван бучIиссар. Амма ва кьяйда ишла буван бучIир, нувщи бувгьусса кIану къахъунмасса бухьурча. Гектардайсса хъуруннайх къазананссархха инсан, канил банкагу дургьуну. Шикку бучIину лякъинтIиссар лах зурзу бувайми ва уртту-щинал пурх учайми кьяйдарду.\nБищара нувщуйх муркъал лах\nЧчимур цамур луххаягу кумаг хьунтIиссар, амма ми цинявннуву колорадуллал гъангъаратIун яла къаххирамур бусса бур муркъал (береза) лах. Лах нувщул къатIрайн зурзу бувнугу хъин­ссар кIюрххицIунмай, нувщул чIапIив хьхьемал ягу хьхьурай ларчIсса гъарал хъавту­сса чIумал (ца соткалийн луххал ца кило хIисавну). Лах нувщуйх зурзу буллан хьхьичI кIувчIуну хъинссар.\nШагьнал лачIал иникьали\nМукунма кIюрххицIун, нувщул чIапIив хъавтуну бунува, миннуйх шагьнал лачIал (кукуруза) иникьали зурзу дурну хъин­ссар. Ми дуркусса гъангъаратIив литIайсса бур.\nГипс ягу цемент\nМукунма нувщул къатIрайн зурзу буван бучIиссар гипс ягу цемент.\nГьивхьхьул щюллисса чIапIал 1 ккилорайн кIирисса, щаращи­сса щинал 10 литIра дуртIуну, кьалакьигу ларкьуну, 5-7 гьан­тлий диртун, диргьуну, пурх учин аьркинссар нувщуйн.\nБучIиссар мува кьяйдалий кьаркьсса гьивхьхьул макьар­тту ва кьавкьсса чIапIив (300-400 грамм щинал 10 литIралийн) ишла бувангу.\nПредыдущая записьХалкьуннал театрСледующая записьВатан – вихар вайннал шеърирду ва балайрду